TERMENI DE REFERINȚĂ
pentru contractarea unui/ei consultant/e în vederea elaborării unei analize a situației socio-economice și a cadrului de politici privind persoanele în etate din Republica Moldova, cu accent pe femeile în etate, din perspectiva egalității de gen, dizabilității și incluziunii sociale

Locul: Chișinău, Republica Moldova
Solicitant (angajator): AO HelpAge Moldova
Tipul contractului: Contract de prestări servicii pe durată determinată
Perioada estimată: Martie 2026 (estimativ 9 zile de consultanță)
Context
AO HelpAge Moldova este o organizație neguvernamentală care promovează drepturile și demnitatea persoanelor în vârstă și contribuie la dezvoltarea unor politici și programe incluzive, echitabile și bazate pe drepturile omului. Prin colaborarea cu autorități publice, organizații ale societății civile și parteneri internaționali, organizația urmărește consolidarea participării active și a incluziunii persoanelor în etate în viața socială, economică și publică.

Republica Moldova se află într-un proces accentuat de îmbătrânire demografică, influențat de scăderea natalității și de migrație. Aceste evoluții au loc într-un context marcat de inegalități sociale și economice persistente, care afectează în mod disproporționat anumite categorii ale populației. Persoanele în vârstă, în special femeile în etate și persoanele cu dizabilități, se confruntă frecvent cu riscuri sporite de sărăcie, izolare, acces limitat la servicii și participare redusă în procesele decizionale.
Inegalitățile de gen acumulate pe parcursul vieții – diferențe salariale, perioade extinse de muncă de îngrijire neplătită, acces limitat la oportunități economice – se reflectă la vârsta înaintată prin pensii mai mici și o vulnerabilitate economică crescută în rândul femeilor. În același timp, persoanele în vârstă cu dizabilități întâmpină bariere suplimentare, inclusiv infrastructură neadaptată, acces redus la informație și servicii insuficient ajustate nevoilor lor.

Totodată, persoanele în vârstă nu constituie un grup omogen. Situația lor diferă în funcție de sex, mediu de reședință, nivel de educație, statut socio-economic, stare de sănătate și dizabilitate. Pentru a orienta intervențiile organizației și prioritățile de advocacy, este necesară o analiză structurată a situației socio-economice și a cadrului de politici care reglementează drepturile și protecția persoanelor în vârstă.
Scopul consultanței
Scopul acestei consultanțe este elaborarea unei analize structurate și fundamentate pe date disponibile privind situația socio-economică a persoanelor în etate din Republica Moldova, cu accent pe femeile în etate, precum și evaluarea cadrului legal, politic și instituțional relevant pentru acest grup, din perspectiva egalității de gen, dizabilității și incluziunii sociale.
Analiza va examina situația demografică și socio-economică a persoanelor în etate, utilizând date dezagregate pe sexe și, în măsura disponibilității, pe dizabilitate și mediu de reședință. Se va acorda o atenție prioritară diferențelor dintre femeile și bărbații în etate în ceea ce privește nivelul pensiilor și al altor venituri, incidența sărăciei, accesul la servicii medicale și sociale, precum și participarea economică și socială.
În cadrul analizei vor fi identificate categoriile de femei în etate expuse riscurilor sporite de excluziune, inclusiv în funcție de mediul de reședință, statutul civil, starea de sănătate sau dizabilitate. Totodată, va fi evaluată coerența cadrului legal și politic privind îmbătrânirea, egalitatea de gen, dizabilitatea și protecția socială, precum și principalele lacune de implementare care afectează în mod particular persoanele în etate, în special femeile.
Analiza va identifica barierele structurale și instituționale care limitează incluziunea și participarea persoanelor în etate și va formula un set de recomandări clare și aplicabile, menite să sprijine îmbunătățirea politicilor publice și a programelor adresate acestui grup, cu atenție specială asupra femeilor în etate. Un element distinct al analizei îl va constitui elaborarea unui profil al femeilor în etate, care va sintetiza datele relevante privind condițiile de trai, nivelul veniturilor, accesul la servicii și riscurile specifice cu care acestea se confruntă.
Rezultatele analizei vor constitui o bază pentru orientarea intervențiilor programatice și a demersurilor de advocacy ale organizației, în vederea consolidării incluziunii și protecției drepturilor persoanelor în etate, în special ale femeilor.
Domenii de analiză
Analiza va aborda situația persoanelor în etate din Republica Moldova printr-o perspectivă integrată, care ia în considerare interacțiunea dintre vârstă, gen, dizabilitate și alți factori relevanți. Se va porni de la premisa că persoanele în etate nu constituie un grup omogen, iar experiențele lor sunt influențate de factori socio-economici, culturali și instituționali.
Un prim domeniu de analiză va examina contextul demografic și socio-economic al persoanelor în etate. Vor fi analizate tendințele de îmbătrânire, structura populației pe grupe de vârstă și distribuția pe medii de reședință. Se va evalua situația veniturilor și a pensiilor, riscul de sărăcie, participarea economică după pensionare și nivelul autonomiei financiare. În acest cadru vor fi evidențiate diferențele dintre femei și bărbați în etate, fără a dubla analiza detaliată care va fi inclusă în profilul dedicat femeilor.
Un al doilea domeniu va influența normelor sociale și a rolurilor de gen asupra condițiilor de viață la vârsta înaintată. Se va examina modul în care munca de îngrijire neplătită și responsabilitățile familiale asumate de-a lungul vieții, în special de către femei, afectează securitatea economică și nivelul pensiilor. Totodată, va fi analizată participarea persoanelor în etate în viața comunitară și în procesele decizionale, precum și percepțiile sociale privind contribuția acestora.
Un alt domeniu va evalua accesul persoanelor în etate la servicii medicale, sociale și la mecanismele de protecție socială. Analiza va examina accesibilitatea, adecvarea și echitatea serviciilor, precum și existența diferențelor între femei și bărbați și între mediul rural și urban. Se va analiza măsura în care serviciile sunt adaptate nevoilor persoanelor în etate, inclusiv ale celor cu dizabilități.
Analiza va include evaluarea cadrului legal și politic național privind îmbătrânirea, egalitatea de gen, dizabilitatea și protecția socială. Se va examina nivelul de integrare a principiilor egalității și incluziunii în strategiile și politicile publice, coerența dintre angajamentele asumate și implementarea acestora, precum și eventualele lacune instituționale care afectează persoanele în etate, în special femeile.
Analiza va include un capitol separat dedicat profilului femeilor în etate. Acest capitol va integra și sintetiza datele relevante privind structura demografică, nivelul de educație, statutul civil, tipul gospodăriilor, nivelul veniturilor și pensiilor, riscul de sărăcie, starea de sănătate, dizabilitatea și accesul la servicii. Profilul va evidenția în mod sistematic diferențele dintre femeile și bărbații în etate și va identifica categoriile de femei expuse riscurilor multiple de excluziune, inclusiv femeile din mediul rural și cele care trăiesc singure.
În final, vor fi analizate principalele riscuri și bariere structurale care amplifică vulnerabilitatea anumitor grupuri de persoane în etate, inclusiv riscurile de violență, abuz, neglijență, izolare socială și infrastructură neadaptată. Se va acorda o atenție specială grupurilor expuse riscurilor multiple de excluziune.  
	Metodologie și livrabile

	Componentă
	Descriere
	Rezultat / Livrabil

	Revizuirea documentară (desk research)
	Analiza legislației și a politicilor naționale relevante privind persoanele în etate, egalitatea de gen, dizabilitatea și protecția socială. Examinarea tratatelor internaționale ratificate de Republica Moldova și a rapoartelor de monitorizare. Analiza datelor statistice oficiale și a studiilor existente.

	Constatări integrate în raportul draft al analizei.

	Elaborarea profilului femeilor în etate
	Sistemarea și analiza datelor statistice și informațiilor relevante pentru descrierea situației femeilor în etate (condiții de trai, venituri, acces la servicii, riscuri).
	Capitol distinct în raportul draft – „Profilul femeilor în etate”.

	Consultări cu părțile interesate
	Realizarea unui număr restrâns de consultări (interviuri sau discuții) cu reprezentanți ai autorităților publice, organizațiilor societății civile, experți și, unde este posibil, persoane în etate. Se va acorda atenție includerii perspectivei femeilor în etate și a persoanelor cu dizabilități.
	Informații calitative integrate în raportul draft și reflectate în analiza finală.

	Elaborarea raportului draft
	Sistemarea și analiza informațiilor colectate, structurarea constatărilor pe domeniile stabilite (situație socio-economică, cadru de politici, bariere și recomandări).
	Raport draft al analizei prezentat pentru consultare.

	Definitivarea raportului final
	Revizuirea documentului în baza comentariilor primite și formularea concluziilor finale și a recomandărilor prioritizate pe termen scurt și mediu.
	Raport final revizuit, cu analiză structurată, concluzii clare și recomandări aplicabile.



Cerințe față de candidați
· Studii universitare în domeniul științelor socio-umane, dreptului, politicilor publice, economiei, statisticii, administrației publice sau alte domenii relevante pentru analiza socială și instituțională; formările suplimentare în domeniul egalității de gen, drepturilor omului, dizabilității sau dezvoltării sociale constituie un avantaj.
· Experiență profesională de minimum 3 ani în elaborarea de analize, evaluări, studii sau rapoarte privind politici publice, incluziune socială, protecție socială, egalitate de gen sau domenii conexe.
· Experiență demonstrată în integrarea perspectivei de gen și a abordării intersecționale în procese de cercetare, analiză sau evaluare.
· Cunoașterea cadrului legal și instituțional din Republica Moldova relevant pentru persoanele în vârstă, egalitatea de gen și dizabilitate, precum și familiarizarea cu standardele și angajamentele internaționale (CEDAW, CRPD, MIPAA, Agenda 2030).
· Experiență în colectarea, sistematizarea și analiza datelor cantitative și calitative din surse multiple, inclusiv statistici oficiale, documente de politici, rapoarte tematice și consultări cu părțile interesate.
· Capacitatea de a analiza datele din perspectivă de gen, vârstă și dizabilitate și de a identifica tipare de inegalitate, discriminare și bariere structurale.
· Abilitatea de a colabora eficient cu autorități publice centrale și locale, organizații ale societății civile, experți tematici și reprezentanți ai persoanelor în vârstă; experiența în facilitarea consultărilor participative constituie un avantaj.
· Capacități excelente de analiză, documentare și redactare a rapoartelor analitice, inclusiv formularea de concluzii și recomandări clare, aplicabile și bine argumentate pentru advocacy și programare.
· Capacitatea de a respecta termenele-limită și de a livra produse de calitate într-un cadru de lucru autonom.
· Cunoașterea avansată a limbii române; cunoașterea limbii ruse este importantă pentru analiza documentelor și desfășurarea consultărilor; cunoașterea limbii engleze constituie un avantaj.
· Competențe avansate în utilizarea tehnologiilor informaționale și a instrumentelor de analiză și prezentare a datelor, inclusiv elaborarea de tabele, grafice și alte reprezentări vizuale relevante în cadrul raportului final.

Conținutul dosarului de aplicare a candidaților
· CV-ul actualizat, care să reflecte experiența relevantă în domeniul egalității de gen, incluziunii sociale, drepturilor persoanelor în vârstă, dizabilității, analizei de politici publice sau elaborării de studii și rapoarte analitice. CV-ul va include informații privind cel puțin două contracte recente relevante pentru sarcini similare (analize naționale, evaluări de politici, rapoarte de cercetare, analize intersecționale etc.), cu descrierea succintă a responsabilităților și produselor livrate. Se vor indica, după caz, linkuri către publicații sau produse disponibile public.
· Oferta financiară, exprimată în numărul de zile de lucru și cost per zi, cu indicarea sumei totale. Oferta va fi prezentată în moneda națională (MDL) și va include toate taxele aplicabile.
· Scrisoare de aplicare, care să includă o descriere succintă a viziunii candidatului privind realizarea analizei propuse. În scrisoare se va reflecta înțelegerea abordării intersecționale, a integrării perspectivei de gen și a alinierii la standardele internaționale relevante (CEDAW, CRPD, MIPAA, Agenda 2030). De asemenea, candidatul va include o scurtă motivare a aplicării și va atașa sau indica materiale relevante realizate anterior (linkuri către analize, rapoarte, studii sau documente de politici). Vor fi indicate trei persoane de referință, cu date de contact actualizate. La această etapă nu se solicită scrisori de recomandare.

Persoanele interesate vor expedia dosarele la adresa de e-mail: officehelpage@gmail.com, cu mențiunea „Concurs - Analiza contextului de țară privind vârsta, genul, dizabilitatea și incluziunea’’ până la data de 9 martie 2026, ora 17:00. Pentru întrebări: Cristina Putuntica +373 22 225098, email: cristina.putuntica@helpage.md.
HelpAge Moldova își rezervă dreptul de a refuza aplicanții care nu depun setul complet de documente, care aplică după termenul limită indicat sau care nu se încadrează în calificările solicitate pentru această sarcină, fără a fi notificați. Dosarele vor fi evaluate pe baza experienței demonstrate, ofertei financiare și descrierii viziunii sarcinii

